als_Latn dik_Latn sag_Latn
“Toni” ka hyrë 2 herë në Shqipëri pasi u shpall në kërkim
Ish-kryeministri Sali Berisha publikoi dje dokumente që vërtetojnë sipas tij se Fatjon Skënderi, i njohur ndryshe si “Toni i Kombinatit” ka kaluar kaluar kufirin shqiptar nëpërmjet aeroportit të Rinasit në datën 8 shtator 2014, pavarësisht se sipas tij ai ishte shpallur në kërkim po atë ditë për akuzat e “vrasjes me paramendim të kryer në bashkëpunim e mbetur në tentativë” dhe për “prodhim e mbajtje e armëve luftarake e municioneve”. Berisha akuzon drejtpërdrejt kreun e Kuvendit, Ilir Meta dhe kryeministrin, Edi Rama se ata e kanë ndihmuar Fatjon Skënderin që të largohet nga vendi, personin e akuzuar nga deputeti Tom Doshi si “ndërlidhës” për ekzekutimin e tij dhe të ligjvënësit demokrat, Mhill Fufi. Postimin e tij në “Facebook”, Berisha e shoqëron me tri dokumenta të marra nga sistemi TIMS, ku faktohet se “Toni” është shpallur vërtet në kërkim në datën 8 shtator 2014 por se ai ka dalë nga Shqipëria me autoveturë nëpërmjet pikës kufitare të Kapshticës në datën 7 nëntor 2014 dhe po prej saj ka hyrë në atdhe në datën 9 nëntor 2014.
Gjithashtu bëhet e ditur se “Toni” e ka kaluar kufirin nëpërmjet Kakavijës edhe në datën 27 dhjetor 2014 dhe ka hyrë në atdhe po prej kësaj pike kufitare në datën 30 dhjetor 2014. Pra ndryshe nga sa pretendon Berisha, bazuar në dokumentat e sistemit TIMS të publikuar po prej tij, skandali rezulton të jetë edhe më i madh për shkak se pavarësisht se ishte shpallur në kërkim qysh në 8 shtator 2014, Fatjon Skënderi ka dalë e ka hyrë lirisht në Shqipëri pa u ndaluar nga forcat e policisë.
als_Latn als_Latn als_Latn